***Отговор на питане от Кристиан Вигенин – народен представител от ПГ „БСП за България“ относно последиците от предприетите от правителството мерки за справяне с предполагаемото наличие на чума по дребните преживни животни в България***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ВИГЕНИН,**

Искам да Ви запозная с окончателния доклад на СИРАД (*Референтна лаборатория на Европейския съюз по чумата по дребните преживни*) от 16 май 2019 г., а именно:

„Референтната лаборатория на ЕС (СИРАД) установи наличие на вируса на ЧДП в **24 кръвни проби,** получени през юни и юли 2018 г. от поставените под подозрения огнища на ЧДП в областите Ямбол и Бургас, използвайки за целта два различни метода (RT-PCR и RT-QPCR). Лабораторията откри също и наличие на антитела срещу ЧДП в **60 серума** от дребни преживни, взети като проби от ферми в областите Ямбол и Бургас (пробите са получени през август 2018 г.). Тези резултати предоставиха ясно потвърждение за това, че ЧДП е влязла в България, защото:

* Получихме ясни положителни резултати от кръвните проби, използвайки RT-QPCR тест, който е един много силен и високо чувствителен метод, използван от всички международни и национални референтни лаборатории за откриване на ЧДП;
* Получихме положителни серологични резултати, потвърдени чрез теста с вирусна неутрализация, техника „Златен стандарт“, препоръчана от Ръководството за сухоземни животни на Световната организация за здраве на животните (OIE).

**Заключение:**

Получени бяха ясни положителни резултати за наличие на вируса на ЧДП в България , но получените проби нямаха достатъчно високи нива на рибонуклеинова киселина, за да се установи секвентност.

Установяването на типа на щама при всички случаи не се отразява върху мерките, които следва да се приложат в съответствие изискванията на законодателството на ЕС за овладяване и ликвидиране на болестта.“

*1. Направена ли е оценка на щетите, нанесени от ЧДПЖ и респективно от действията на БАБ – както преки, така и косвени? Направен ли е анализ в МЗХГ за адекватността на действията на отговорните институции във връзка с ЧДПЖ?*

Възникването на болестта чума по дребните преживни животни в България през 2018 г. възлиза на над **666 хиляди евро** (*666 102,78 евро*) преки разходи, от които около **423 хиляди евро** (*422 763,68*) за компенсации на умъртвени и унищожени животни и малко над **243 хиляди евро** (*243 339,11 евро*) за оперативни разходи, свързани с огнищата (почистване, дезинфекция, вземане на проби и изследване). В тази сума не влизат непреките загуби, претърпени от забрани за движения на живи животни и продукти от тях, наложени от страна на Европейския съюз и търговски партньори.

Предприетите действия от страна на Българската агенция по безопасност на храните са изцяло съгласно европейското и националното законодателство.

*2. Какъв е размерът на средствата – национални и европейски – които бяха използвани за обезщетяване на собствениците на избити стада и животни, за тестове и за други мерки, свързани с ЧДПЖ?*

На основание **националното законодателството** и Националния контингенс план за ограничаване на разпространението на заболяването, със заповеди на изпълнителния директор на Българската агенция по безопасност на храните, са предприети всички необходими мерки за контрол и ликвидиране на болестта, като част от мерките включват формиране на ограничителни и предпазни зони (3 км и 10 км), забраняващи извеждането на животните на пашуване и водопой, както и търговията със сурово мляко.

Налагането на тези ограничителни мерки, задължи стопаните да преминат в оборен режим на отглеждане на животните, при който изхранването им се извършва с фуражи.

Това от своя страна завиши разходите по отглеждане и породи допълнителна финансова тежест за земеделските стопани, ангажирани с отглеждането на този вид животни.

В тази връзка Министерство на земеделието, храните и горите предприе мерки за компенсиране на част от оперативните разходи възникнали в резултат на появата на заболяването чума по дребни преживни животни.

На заседания на Управителния съвет на Държавен фонд „Земеделие“, е било взето решение за подпомагане на засегнатите стопани, съгласно правилата на европейското законодателство в областта на държавните помощи, посредством **минимална помощ de minimis,** в размер на **2 926 429** **лв**. по следните направления, както следва:

* Пострадалите земеделски стопани с издадена заповед за **3 км** ограничителна зона, забраняваща извеждането на животните на паша, както и търговията със сурово мляко, **са компенсирани чрез минимална помощ de minimis** за пропуснати ползи от реализация на първична земеделска продукция (овче и козе мляко) за периода на действие на забраната до края на лактационния период на животните в размер на **48** **лв.** за овце-майки и кози-майки. Ставките са формирани на база прогнозен нереализиран остатък от сурово мляко по средна пазарна (изкупна) цена.

Следва да отбележа, че към тази група спадат и земеделските стопаните, чиито животни са евтаназирани и респективно са претърпели пропуснати ползи от реализиране на земеделска продукция, от датата на евтаназиране до края на лактационния период.

* Пострадалите земеделски стопани с издадена заповед за **10 км** ограничителна зона в обл. Ямбол (общ. Ямбол, общ. Стралджа и общ. Тунджа), с наложена едноседмична възбрана за продажба на сурово мляко са компенсирани за пропуснати ползи от реализация на първична земеделска продукция (овче и козе мляко), чрез минимална помощ de minimis. Разчетът е формиран при единична ставка в размер на **15 лв**. обезщетение за брой животно.

Засегнатите земеделски стопани от **3 км и 10 км** ограничителни зони, **са се** **възползвали допълнително и от помощта de minimis** (в размер на **7** **лв**. за дребно преживно животно), която е предоставена на всички овцевъди и козевъди за компенсиране намалението на изкупната цена на суровото мляко през 2018 г. спрямо 2017 г.

По този начин реалното подпомагане, което са получили е съответно:

* попадащи в 3 км ограничителна зона - **55 лв.** за една овца-майка/коза-майка;
* попадащи в 10 км ограничителна зона - **22 лв.** за една овца-майка/коза-майка.

*Към настоящия момент това са средства, изразходвани от държавния бюджет, като за същите БАБХ е поискала съ-финансиране от страна на ЕС и съгласно техните правила и срокове следва да се получат.*

*3. Какви мерки е предприела държавата за възстановяване на животновъдството в засегнатите райони и за подобряване на системата за обезщетяване и подпомагане на стопаните?*

По отношение на компенсациите за унищожени животни, съгласно действащото законодателство, собствениците на идентифицираните умъртвени животни от регистрираните обекти в засегнатите населени места подлежат на обезщетение по чл. 141-148 от Закона за ветеринарномедицинската дейност и Наредбата за условията и реда за разходване на средствата за покриване на разходите, свързани с епизоотичните рискове.

Като допълнение животновъдите с евтаназирани животни получиха обезщетения, изчислени по видове и категории животни, като е отчетена пазарната цена, теглото на животното, възрастта и неговата развъдна стойност. Така са формирани два вида обезщетения за стокови животни и такива за животни под селекционен контрол.

При **стоковите животни**, обезщетенията са между **140 и 190 лв.,** а при тези под селекционен контрол за женски животни между **234 – 436 лв.**, за мъжки **690 до 713 лв.** Мога да Ви кажа всички категории и цени ако искате.

При определяне индивидуална цена на всяко животно под селекционен контрол са отчетени и племенната стойност на животното на база неговата млечност, поредността на лактацията, като за **мъжките разплодни животни** получената крайна стойност се удвоява. И тук мога да Ви кажа всички категории и цени ако искате.

Националната овцевъдна и козевъдна асоциация дари 100 елитни високо млечни животни (женски и мъжки) на 25 засегнати ферми от ЧДП.

**БЛАГОДАРЯ ЗА ВНИМАНИЕТО!**